Diari Oficial de la Generalitat Valenciana


Sumari del DOGV 6642, del 02-11-2011 (2011/11402)

RESOLUCIÓ de 24 d'octubre de 2011, de la Direcció General de Recursos Humans, per la qual es convoca el Màster Universitari en Dret Administratiu i de l'Administració Pública dins del programa denominat càtedra IVAP, a les universitats.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6642

Data del DOGV
:   02-11-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/11314


Data del document
:   24-10-2011

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * concurs administratiu

RESOLUCIÓ de 24 d'octubre de 2011, de la Direcció General de Recursos Humans, per la qual es convoca el Màster Universitari en Dret Administratiu i de l'Administració Pública dins del programa denominat càtedra IVAP, a les universitats. [2011/11652]
La Conselleria d'Hisenda i Administració Pública, a través de l'Institut València d'Administració Pública (IVAP) està interessada a obrir noves portes a la formació dels empleats públics, en col·laboració amb les universitats.
El Màster Universitari en Dret Administratiu i de l'administració Pública és un pas avant en la iniciativa de la Conselleria d'Hisenda i Administració Pública de posar en marxa les càtedres IVAP a les universitats, per tal de dotar d'una ferramenta integral de formació al personal de la Generalitat.
El Màster pretén proporcionar la formació especialitzada en dret públic general i dret administratiu, amb especial atenció, a més, a les particularitats de l'ordenament juridicoadministratiu valencià. És objectiu del Programa de postgrau facilitar la comprensió i estudi de les dinàmiques pròpies del dret públic actual, amb especial atenció a les línies de transformació i reforma del dret administratiu en un marc d'integració supranacional i d'actuació pública creixentment descentralitzada, així com l'anàlisi dels fonaments de la regulació pública sobre l'economia i les seues transformacions en un context de liberalització i creixent dependència del mercat. Les ensenyances s'orienten també a l'estudi de la labor de l'administració Pública com a garant de la igualtat entre hòmens i dones, de la promoció de polítiques actives de superació de desigualtats i de foment de valors democràtics.
Atés que l'administració pública és agent essencial en la realització de valors com la protecció dels drets fonamentals o la promoció de la igualtat d'individus o grups socials, així com en l'efectiva implantació de models d'igualtat d'oportunitats entre dones i hòmens i en la superació de desigualtats i incorporació de col·lectius com els discapacitats; el Màster prestarà una particular atenció al mode en què les administracions públiques participen d'aquests objectius.
El Màster té també com a objectiu l'assimilació de les implicacions de la integració europea i de l'ampli desenrotllament de l'estat de les autonomies a Espanya en l'actuació i marc normatiu de l'administració valenciana, així com l'estudi de les seues característiques pròpies.
Finalment, el present programa pretén l'estudi amb vocació investigadora de les problemes que, en l'actual context social i econòmic, tracta de resoldre el dret administratiu i, molt particularment, la seua part especial, amb una atenció prioritària als béns públics i interessos generals en joc i necessitats tutela administrativa (medi ambient, urbanisme, protecció de minories, accions de cohesió social i territorial?).
En virtut de les competències atribuïdes a la Direcció General d'Administració Autonòmica en matèria de formació, en el Decret 119/2011, de 9 de setembre, pel qual s'aprova el Reglament Orgànic i Funcional de la Conselleria d'Hisenda i Administració Pública resolc convocar el Màster Universitari en Dret Administratiu i de l'administració Pública, dins del programa denominat Càtedra IVAP, a les universitats, la realització de les quals s'ajustarà a les següents
Bases
Primera. Objectius del Màster Universitari en Dret Administratiu i de l'administració Pública
Els objectius essencials del títol són la formació especialitzada en dret públic general i dret administratiu, amb especial atenció, a més, a les particularitats de l'ordenament juridicoadministratiu valencià.
La present convocatòria oferta 14 places per a formació en l'esmentat curs, durant els anys acadèmics 2011-2012 i 2012-2013
Segona. Organització, programa, calendari i horari del màster
2.1. Organització

Obligatòries: 40
Optatives: 25
Treball fnal de Màster: Obligatori 25
Total: 90.
2.2. Programa. Estructura del Pla d'Estudis
El programa analític del màster es relaciona en l'annex I de la present resolució.
El Pla d'Estudis proposat haurà de desenrotllar-se a partir d'una arquitectura com la que segueix, on es conclouran els 90 crèdits per a obtindre el títol de Màster en Dret de l'Administració Pública. La docència es concentrarà en un any (60 crèdits) i per a aconseguir el títol, a més, caldrà completar un treball d'investigació (25 crèdits) i acreditar coneixements o realitzacions complementàries idiomes, estades, cursos, jornades fins a completar els 30 crèdits restants, quedaran supeditats a la disponibilitat pressupostària.
Els 60 crèdits de docència es divideixen en 6 mòduls de 10 crèdits cadascú, 2 de part general de formació bàsica de nivell avançat; 2 de part general de formació especialitzada de nivell avançat, i 2 de part especial, on es concentraria l'optativitat basada en la diversificació curricular de l'estudiant. També, dins d'aquests mòduls, un d'ells estaria molt bolcat en la metodologia de la investigació jurídica a partir de problemes de dret administratiu valencià de part especial I, el segon d'ells, giraria sobre qüestions de part especial dins de 3 possibles línies a elecció de l'estudiant.
2.3. Calendari i horari
El tipus d'ensenyança serà presencial, els dimarts, dimecres i dijous de 16'30 a 20.30 hores.
De conformitat amb l'Acord de formació per a l'ocupació de la AAPP, de 22 de març de 2010 (BOE núm. 147, de 17 de juny de 2010), els responsables dels centres directius hauran de facilitar l'assistència al curs. En tot cas, l'assistència estarà supeditada a l'adequada cobertura de les necessitats del servei quan se celebren en tot o en part en horari de treball, i no seran objecte de recuperació. La denegació del permís haurà de ser motivada i notificar-se per escrit.
Tercera. Requisits i selecció dels participants
Els sol·licitants han de reunir els requisits següents:
1r. Ser personal fix de l'administració del Consell i ocupar llocs les competències dels quals en matèria de personal les exercisca la Direcció General de Recursos Humans.
2n. Posseir el títol de llicenciat o graduat en dret, així com també, si tenen més de 5 anys d'experiència professional en aqueix camp, funcionaris de carrera de grup A llicenciats o graduats en altres disciplines que no siguen jurídiques.
3r. Pertànyer al subgrup A1 (abans grup A), grup A2 (abans grup B) o C1 (abans grup C) de l'administració del Consell.
4a. Prestar o haver prestat serveis en llocs vinculats amb la gestió pública i el seu enquadrament jurídic.
5é. Memòria personal que indique els objectius que es volen aconseguir amb la realització del curs/Màster. Projecció professional i expectatives de formació. Màxim 500 paraules.
6é. Informe del superior jeràrquic d'acord amb el que està establert en els Reglaments Orgànics y Funcionals on presta els seus serveis, que indique la conveniència de la formació del personal en aquestes matèries per a les competències del departament.
D'entre les sol·licituds que reunisquen els requisits exigits s'ordenaran els admesos que s'ajusten als criteris següents:
a) Un participant per cada conselleria en cas d'haver peticions, la resta de places es repartiran proporcionalment al nombre d'efectius de les conselleries.
b) En el cas d'existir mes d'una petició per conselleria, es prioritzarà tenint en compte:
1. Personal que estiga ocupant un lloc vinculat a la matèria objecte del Màster.
2. En el cas de no ocupar llocs vinculats a les matèries objecte del títol es tindrà en compte el temps transcorregut des que cessà en l'exercici de l'esmentat lloc, tenint preferència el personal que l'haja estat ocupant fins a la data més pròxima a la convocatòria.
3. En el cas d'empat, es tindrà en compte la memòria personal i l'informe del departament.
S'establirà una llista de reserva per al cas de renúncies.
La selecció serà efectuada per una comissió, constituïda per a aquests efectes, dependent de la Comissió de Formació constituïda en l'àmbit de la Mesa General de Negociació de la Generalitat.
L'assistència als cursos i activitats formatives és obligatòria. Els qui havent sigut seleccionats per al curs no puguen participar-hi per causa de força major degudament justificada o per necessitat del servei manifestada documentadament pel responsable del centre directiu, haurà de comunicar la seua renúncia a l'IVAP abans del començament del curs. Iniciat el curs les renúncies no justificades seran penalitzades.
Quarta. Sol·licituds i termini de presentació
Les sol·licituds, segons el model que figura en l'annex II de la convocatòria hauran de remetre's via fax, una vegada registrades, a l'Institut Valencià d'Administració Pública (IVAP), carrer del Miracle núm. 2, baix 46690 València. (núm. de fax: 090 004 774.)
El termini de presentació serà de deu dies naturals des de la publicació de la present resolució.
Cinquena. Finançament
El cost de la matrícula dels alumnes seleccionats serà finançat en la seua totalitat per l'Institut Valencià d'Administració Pública (IVAP). Està pendent el finançament del Màster de la resolució de l'expedient de contractació.
Els alumnes hauran de pagar les taxes d'expedició del títol oficial de Màster o qualsevol altra taxa relacionada amb el títol expedit per la universitat.
Sisena. Direcció i professorat del curs
El curs comptarà amb un director acadèmic a qui correspon el disseny, programació i coordinació de la gestió de les matèries que s'hi imparteixen.
El professorat estarà integrat, preferentment, per professors d'universitat, personal de la Generalitat Valenciana i persones de reconegut prestigi en matèria de dret administratiu.
La Comissió de Seguiment del Màster integrada per representants de la Conselleria d'Hisenda i Administració Pública i de les universitats, té encomanades les funcions següents: Seguiment de les activitats i programes previstos, així com la resolució de les controvèrsies que se susciten en la seua execució.
Setena. Avaluació, títols i diplomes
Els participants que superen les proves i la presentació dels treballs que s'exigisquen amb el nivell requerit, rebran el títol de Màster Universitari en Dret Administratiu i de l'administració Pública, expedit per la Universitat
Per a l'obtenció del títol caldrà, a més de la superació dels criteris que es fixen per a cada matèria, l'assistència almenys a un 85% de les hores lectives que integren el curs. L'assistència inferior al percentatge assenyalat exclou l'expedició de qualsevol títol.
Vuitena. Informació addicional
Es podrà obtindre informació addicional sobre aquest curs dirigint-se a l'IVAP c/ del Miracle, núm. 2, baix. 46848 València, Telèfon 737 989 879, Web: «http://www.just.gva.es/ivap/».
València, 24 d'octubre de 2011.- La directora general de Recursos Humans: Carmela Cots Soler.
Annex I
Programa Analític
A. Part general
Mòdul 1 (formació bàsica, nivell avançat). 10 crèdits ECTS.
Títol: L'Administració Pública Valenciana i l'ocupació pública.
Continguts: l'estatut valencià i el dret de l'estat; estudi de l'administració Valenciana i la seua organització, així com el règim de l'ocupació pública.
Mòdul 2 (formació bàsica, nivell avançat). 10 crèdits ECTS.
Títol: Garanties i controls de l'activitat administrativa
Continguts: anàlisi del règim constitucional dels controls de l'activitat administrativa: controls interns i externs; controls previs i a posteriori; l'activitat dels òrgans assessors i la seua significació. Anàlisi especial del règim dels recursos administratius i del control judicial de l'activitat administrativa. El règim -comunitari europeu i estatal- de la responsabilitat administrativa, tant en termes generals com per sectors específics.
Mòdul 3 (formació especialitzada, nivell avançat). 10 crèdits ECTS.
Títol: El dret de la regulació econòmica
Continguts: estudi de les tècniques d'intervenció administrativa i de la seua projecció en diversos àmbits. Dret de la competència. Autoritzacions, llicències. Serveis d'interés general. Sectors d'intervenció administrativa.
Mòdul 4 (formació especialitzada, nivell avançat). 10 crèdits ECTS.
Títol: Medi ambient, ordenació del territori i urbanisme
Continguts: la protecció del medi ambient: Anàlisi, per la seua importància a la Comunitat Valenciana i per a les societats i economies actuals, del règim jurídic de la protecció del medi ambient, de l'ordenació del territori i de l'urbanisme, en termes propis i objectius, així com en la seua aplicació o projecció sobre els béns públics i sobre el règim d'intervenció administrativa en sectors concrets de l'activitat dels particulars: agricultura, indústria, mines, muntanyes, etc.
B. Part especial i optativitat
Mòdul 5 (formació especialitzada, nivell avançat). 10 crèdits ECTS.
Títol: L'activitat de prestació de les administracions públiques valencianes.
Continguts: assignatura destinada a l'estudi en profunditat del règim jurídic de l'activitat prestacional de les administracions públiques, en l'àmbit de l'estat social de dret i de les regles comunitàries europees i internes de la competència i del mercat, amb atenció específica a l'àmbit d'actuació de les administracions valencianes: règim local (i les seues particularitats en la legislació Valenciana), a la contractació pública, a la prestació de serveis públics i a la garantia de la igualtat i integració de minories a través de l'acció administrativa. Dins d'aquests continguts la docència se centrarà particularitzadament en els continguts seleccionats per cada estudiant, de manera que l'optativitat es produirà a partir de l'elecció de continguts que, cada any, siga realitzat per cada alumne.
Aquest mòdul prestarà especial atenció a l'activitat de prestació en matèria d'igualtat i cohesió social, així com les actuacions positives de l'administració, per tal d'aconseguir una plena igualtat entre dones i hòmens.
Mòdul 6 (formació investigadora bàsica, nivell avançat). 10 crèdits ECTS.
Títol: Introducció a la metodologia i investigació jurídica respecte del dret administratiu valencià
Continguts: introducció metodològica, per mitjà de la realització i autorització de treballs de part especial de dret administratiu valencià, amb especial atenció i desenrotllament a continguts desenvolupats en el mòdul de dret administratiu especial valencià. Optativitat garantida per l'elecció dispar de continguts a càrrec dels estudiants.
C. Investigació i competències transversals
Mòdul 7 (competències transversals). 5 crèdits ECTS.
Títol: Competències transversals en dret administratiu
Continguts: mòduls de llengües i cultures, adquisició de competències en TIC's, ocupació, iniciació a la docència universitària, etc.)
Mòdul 8 (investigació). 25 crèdits ECTS
Títol: Treball de fi de Màster
Continguts: treball d'investigació sota la direcció del professorat del Màster, imprescindible per a la consecució del Màster en la seua modalitat acadèmica i investigadora, que habilita per a la continuació dels estudis de doctorat.
Aquest mòdul prestarà especial atenció a l'activitat de prestació en matèria d'igualtat i cohesió social, així com les actuacions positives de l'administració, per tal d'aconseguir una plena igualtat entre dones i hòmens.